Ons roete vir die dag neem ons terug na die N3 naby Ladysmith. Dan draai ons suidwaarts tot by die Shell Ultra City waar ons ontbyt eet.
Ons bereik El Shammah in 'n ligte reenbui, en kry die sleutels vir die hek by Dries Steyn, die eienaar. Ons sien die Lel Kraanvoels en die Mahems in die verte, maar die lande en paaie is te nat om nader te ry. Na 'n lekker gesels en koppie tee, gaan ons verder suidwaarts, verby die Kraanvoel Sanctuary op pad na Himeville.
Dit is werklik 'n mooi pad en ons kry bitter min verkeer op die roete. Ons ry oor 'n baie mooi en lang pas, maar kry nie 'n naam hiervoor nie. Die roete neem ons hoog op oor die berg, en weer steil anderkant af.
Ons roete vandag was van die plaas naby Naudes Nek, via Mount Fletcher tot by Matatiele. Ons sou eers daar oorbly, maar die weer is bewolk en nie geskik vir voelkyk nie. Ons kom bietjie te vroeg op Matatiele aan om daar oor te bly, dus hou ons aan en ry die grondpad via Swartberg tot by Underberg. Dis 'n baie mooi roete en kan aanbeveel word.
Ons bereik Underberg, en vul ons kosvoorraad aan. Dan ry ons na Meadow Lane gasteplaas, redelik naby die dorp op die Drakensberg Garden pad, waar ons ingeboek is. Dis 'n baie mooi plek en die tuine is uitermate mooi versorg. Ons word vriendelik ontvang deur die eienaar, Leslie Williams.
By die grenspos stop ons eers om ontby te eet. Van bo af kom 'n 4x4 met 'n Jurgens Off-road karavaan gehaak. Hulle het dwarsdeur Lesotho gery, en kom nou met die Sani Pas af. Ons gesels lekker en hoor hulle is ook van Johannesburg. Ons eerste reaksie was dat hulle bietjie van lotjie getik is om met die karavaan die pas af te kom. Later hoor ons dat hulle maar sulke avonture aanpak.
Toe ons amper bo is by die haarnaalddraaie, kom 'n paar Duitsers in 'n piepklein Hyundai motorjie van bo af by ons verby. Hulle vra so ewe of ons dink dis ok as hul verder teen die pas af ry. Ons antwoord wäs "You should not be here in the first place!" Baie duidelik is dit 'n AVIS 4x4 wat hul iewers gehuur het om dwarsdeur Lesotho te ry en dan hier af te gaan. Met die afkom sien ons hul nie weer nie, so hul moes ongedeerd onder gekom het.
Ons bereik die Lesotho grenspos, en betaal ons Tolgeld van M30 (gelyk aan R30). Daar is 'n hengse bedrywigheid soos die Chinese met Chinese masjienerie en voertuie aan die pad werk. Die Chinese voorman verstaan geen woord Engels nie, en die Lesotho werkers weer niks Chinees nie. Op 'n manier kom hul tog reg en verstaan mekaar. Die Chinese is besig om die pad te herbou met die oog daarop om dit binnekort te teer - van die Mokhotlong pas tot bo by die Sani grenspos ('n afstand van 46.5 km). Wie betaal vir al die werk?
Ons besoek hierna die "Highest Pub in Africa". Die bordjie buite die Pub sê dis 2874 meter hoog, maar ons Garmin in die motor, wat buite staan, sê dis 2881 m. Wie stry nou oor 7 meter?. Die toppunt van die pas is 370 meter hoër as die piek van die Naudes pas wat by 2504 meter geklok is. Om te help vir die koue drink ons 'n Capucino en Chilla Cafe. Ons koop 'n groot bottel Maluti bier om saam te vat huis toe.
Onder by die SAPS grenspos sien ons 'n nuwe voël vir ons lys, die African Cuckoo. Een van die Polisiemanne met 'n groot belangstelling in, en kennis van voëls, kom nader gestap om ons te help soek na die Barratts Warbler. Ons roep met die iPad, en sien ook toe die Barratts Warbler, maar hy spring so vinnig in die gras en takke rond dat ons hom nie kon afneem nie. Ons kon hom volg met sy "krrrr krrrr" geluid wat hy maak, maar kry net sulke kort glimpse van hom.
Toe ons uiteindelik weer onder is, kom ons af op SAPS voertuie, n klomp mense wat daar rondstaan, en 'n lykswa. Dit blyk toe dat 'n Duitse toeris wat saam met een van die plaaslike toer-operateurs berg op is, langs die roete berg-op, dood is. Almal hier onder wag op die liggaam om van bo af gebring te word. Wat 'n tragedie. Die arme mede-toeriste moes groot geskrik het.
Ons besoek eers die Castleburn Lake Resort op pad na die Drakensberg Gardens Resort wat naby die Drakensberg gelee is. Beide die oorde is in 'n pragtige omgewing en is baie netjies versorg. Die Drakensberg Gardens resort het ook 'n Golfbaan, tennisbane en 'n rolbalbaan. Daar is heelwat staproetes in die omgewing.
Op pad terug doen ons aan by die Underberg Cheesery. Dit is nie die moeite werd om dit te besoek nie, want jy sien niks behalwe die proekamer nie.